Mau maad̶akare Jesús Galilea druad̶e nibasii.
Judea druad̶aa makaa wã kʉ̃riabasii judiorã mechiurãba ichi bead̶ai kʉ̃ria panasiid̶eeba.
Maud̶e chi judiorãba de pãeb̶aribadau ewari ʉ̃rʉ ba b̶uasiid̶e,
Jesús ãbarãba ichimaa jarasid̶au:
—Biꞌia b̶uu Judead̶aa wãi,
chi arabena bichi baara nibabadaurãba bichiba waubarii unud̶amera.
Chi trʉ̃ poa nibai kʉ̃ria b̶uuba ne kaebea mirubia waukau.
Bichiba ẽbẽrarãba ne poyaa waud̶akau waubarii jomaurã daad̶e wause ãchiba bichi kuitaad̶amera.
Maka jarasid̶au ãchia bid̶a ichid̶e ijãad̶awẽa panasiid̶eeba.
Maud̶e Jesusba ãchimaa jarasii:
—Mʉ wãi ewari wabid̶a neewẽa b̶uu maamina machi baita barikiu ewari wãd̶ai baita bibuara b̶uu.
Nau iujãad̶ebenarãba machi ¿sakãe kĩramaad̶aima?
Maamina mʉ kĩramaabadau,
ãchiba kachirua waubadau mʉʉba arakʉd̶e jarabariid̶eeba.
Wã́sturu mau bari panabadau ewari wau panuumaa.
Mʉ wabid̶a wãwẽe,
wabid̶a mʉ wãi ewari bawẽa b̶uud̶eeba.
Maka jaraped̶a Galilea druad̶e b̶eesii.
Jesús ãbarã mau de pãeb̶aribadau ewari waumaa panuumaa wãsid̶au.
Mau maad̶akare Jesús wãsii.
Maamina chũpea wãsii ẽbẽrarãba kuitaarãad̶amera.
Judio mechiurãba mau de pãeb̶aribadau ewarid̶e ichi jʉrʉ panasid̶aud̶e naka akabichia id̶isid̶au:
«¿Jãu Jesús sama b̶uma?»
Maud̶e ãrea aria duanuuba Jesús ʉ̃rʉbena didiwaraa berrea duanasid̶au.
Waabenarãba jarabachid̶au:
«Ichi ẽbẽra bia nii»,
maamina waabenarãba jarabachid̶au:
«Makawãema;
seta id̶aa nii».
Maamina judiorã mechiurã wapea panuud̶eeba ab̶au bid̶a Jesús ʉ̃rʉbena jĩwa berread̶aka basii.
Mau de pãeb̶aribadau ewari semana ẽsa baaduud̶e Jesús Dachi Akõre de mechiu dud̶aa wãped̶a jaradea b̶eesii.
Maka b̶uud̶e judiorã aria duanuu kʉ̃risia bia baraa bara b̶eesii maabae id̶isid̶au:
«¿Sakaburu nau ẽbẽraba ãrea kuitaa nima,
Dachi Akõre bed̶ea kawad̶awãe niikaud̶e waabenarã kĩra?»
Maud̶e Jesusba ãchimaa jarasii:
—Mʉʉba jaradea b̶uu mʉʉd̶ewãe,
maumaarã chi mʉ bʉid̶ad̶ebʉ.
Chi Dachi Akõreba kʉ̃ria b̶uu waui baita b̶uuba arakʉd̶e kuitaai chi mʉʉba jaradea b̶uu Dachi Akõred̶ebena neeruu,
maebʉrã ara mʉ kʉ̃risiad̶eeba jaradea b̶uu.
Barikia ara ichi kʉ̃risiad̶eeba berrea b̶uubʉrã maka wau b̶uu ẽbẽrarãba ichi ʉ̃rʉbena biꞌia kʉ̃risiad̶amera.
Maamina ab̶aba kʉ̃ria b̶uubʉrã waabenarãba ichi bʉid̶a ʉ̃rʉbena biꞌia kʉ̃risiad̶ai,
biawãra jara b̶uu;
setaa waukau.
Dachi Akõreba Moisesmaa b̶ʉbid̶a chi Moisesba machimaa deasii.
Maamina machiba mau ichiba b̶ʉd̶a ijãad̶akau.
¿Sakãe machiba mʉ bea kʉ̃ria panuma?
Maud̶e ẽbẽrarãba id̶isid̶au:
—¿Kaiba bichi bea kʉ̃ria b̶uma?
¿Jai kachirua bichi kakuad̶e b̶uuba maka kʉ̃risiabi b̶uka?
Jesusba panausii:
—Mʉʉba bari panabadau ewarid̶e ẽbẽrarãba ne poyaa waud̶akau ab̶a waud̶a ʉ̃rʉbena machiba kuitaa kʉ̃risiad̶aabasii.
Maamina machi sid̶a bari panabadau ewarid̶e ne waubadau.
Mukĩra chi kakua tõobadau Moisesba b̶ʉd̶a kĩra.
(Biawãra mau waubadau Moisesd̶ebena need̶awãe basii,
maumaarã machi nabẽraed̶ebena neesii).
Moisesba b̶ʉd̶a waud̶ai baita machiba bari panabadau ewarid̶e wãwa chi kakua tõobadau.
Mau machi ¿sakãe mʉ ome kĩru panuma bari panabadau ewarid̶e ẽbẽra aribiabid̶a kakua?
Machiba unu panuu kakua kachirua berrearã́sturu,
maumaarã arakʉd̶e berreásturu chi biawãra kuitaad̶aped̶a.